Allan Niebuhr (KF), 2006-11-16:
Da vores finansordfører, hr. Christian WedellNeergaard, desværre ikke kan være her i dag, er jeg blevet bedt om at sige følgende: Den offentlige sektor står over for betydelige udfordringer i de kommende år, hvor andelen af ældre i befolkningen vil vokse og udgifterne til ældre stige.
Det sker, samtidig med at antallet af danskere i den erhvervsaktive alder falder.
Det er den demografiske udfordring.
Om kort tid bliver kommunalreformen en realitet.
Fra den 1. januar 2007 har vi 98 store, stærke kommuner, og det er en markant ændring af strukturen i den offentlige sektor.
Det er et stort skridt mod at fremtidssikre velfærdssamfundet.
Med kommunalreformen er der skabt et solidt fundament for en fortsat udvikling og et godt grundlag for at imødegå kommende udfordringer.
Vi Konservative har været med til at skabe den nye struktur, og vi tager ansvaret for det.
Den økonomiske situation for 2007 sikrer, at kommunerne under et kan fastholde serviceniveauet fra 2006, også når der tages højde for ændringer i befolkningssammensætningen.
Der har ikke tidligere været så mange penge til rådighed i kommunerne til at løse opgaverne omkring ældreområdet, dagpasningen og folkeskolen.
Vi er meget tilfredse med, at kommunerne derudover kan øge serviceniveauet på centrale områder.
Socialdemokratiet red straks med på bølgen og har påstået, at det var dybt kritisabelt, at mange ældre må se frem til at klare forringelser i pleje og omsorg, og at der sker nedskæringer i folkeskolen.
Det er ganske enkelt ikke rigtigt, og det er uansvarligt og populistisk at skabe uro på baggrund af falske påstande.
Der er dermed flere midler til ældreområdet end nogen sinde før, og det er også vores ønske, at det skal være sådan.
De ældre skal opleve en god pleje og omsorg.
Vi ønsker at vise de ældre respekt og give dem en anstændig behandling.
På børneområdet budgetterer kommunerne med en stigning pr. barn på 300 kr.
Det er klart, at vi ikke kunne få fat i de endelige tal, mens kommunerne lagde deres budgetter.
Først efter den 15. november har det været muligt at få de konsoliderede tal.
Det viser sig nu, at der slet ikke var grundlag for de mange aktioner, der blev holdt landet over.
Der kan dog være enkelte kommuner som Århus, hvor der af andre grunde var behov for en justering af budgetterne, og enkelte kommuner har for at finde et fornuftigt serviceniveau i den nye kommune skåret ned på visse institutioner og øget budgettet for andre.
Også på folkeskoleområdet viser tallene en stigning i udgifterne pr. elev.
Der er tale om en udvikling, der lægger et solidt fundament under de centrale velfærdsområder.
Befolkningens forventning bliver således indfriet på en række områder, og vi lever op til vore løfter om velfærdsforbedringer.
Der efterlyses reelle muligheder for, at kommunerne kan leve op til deres løfter.
Det kan kun tolkes som et ønske om at få flere penge.
Men det drejer sig ikke om penge alene.
God offentlig service drejer sig i lige så høj grad om kvaliteten i den offentlige sektor.
Forskellen i udgifterne pr. barn i folkeskolen eller i dagpasning er ikke altid lig med forskellen i serviceniveau.
Hvordan kan det være, at det ofte er i de kommuner, hvor udgiftsniveauet er højest, at utilfredsheden er størst?
Undersøgelsen viser, at der ikke er nogen entydig sammenhæng mellem ressourceforbruget og brugernes tilfredshed.
Bedre kvalitet handler ikke alene om flere penge og personalenormeringer.
Det handler lige så meget om, at det offentlige skal blive bedre til at udbrede nye og bedre måder at løse opgaver på, så der kan opnås en større effektivitet, bedre arbejdsmiljø, flere kompetencer og mere specialisering.
Det handler også om opgaver, der bliver løst, så de altid tager udgangspunkt i borgernes behov og de pårørendes ønsker om personalets aktive og positive medvirken.
De offentligt ansatte løfter utvivlsomt en stor opgave, og i de kommuner og på de institutioner, hvor der leveres en høj kvalitet, er det ofte et engageret og dygtigt personale, som er en afgørende faktor.
Kvalitet kommer ofte nedefra.
Og det er det personale, der lytter til brugerne, som tænker i de bedre arbejdsgange, og som arbejder med opklassificering, der kan medvirke til at gøre en kæmpe forskel.
Der er en god og lang tradition for et dygtigt offentligt personale i Danmark.
Det skal vi udnytte.
Den gode viden, som findes i nogle kommuner, skal også bruges i andre.
Vi ønsker en diskussion af kvaliteten af den offentlige sektor
og af, hvilket serviceniveau borgerne kan forvente.
På moderne dansk hedder det: Vi ønsker at afstemme forventninger og finde løsninger.
»Send flere penge« er ikke altid den brugbare løsning.